SKY วิ่งแรง 4% ลุ้น AOTGA คว้าบริการภาคพื้น “สุวรรณภูมิ” ก.ค.นี้
SKY บวกเฉียด 4% รับข่าวดี AOTGA ตัวเต็งคว้างานโครงการให้บริการลานจอดและอุปกรณ์ภาคพื้น “ท่าอากาศยานสุวรรณภูมิ” สัมปทาน 25 ปี รู้ผล ก.ค.นี้
SKY บวกเฉียด 4% รับข่าวดี AOTGA ตัวเต็งคว้างานโครงการให้บริการลานจอดและอุปกรณ์ภาคพื้น “ท่าอากาศยานสุวรรณภูมิ” สัมปทาน 25 ปี รู้ผล ก.ค.นี้
8 พ.ค. 2566

ผู้สื่อข่าวรายงานว่า วันนี้ (8 พ.ค.66) ราคาหุ้น บริษัท สกาย ไอซีที จำกัด (มหาชน) หรือ SKY ณ เวลา 10:38 น. อยู่ที่ระดับ 26.25 บาท บวก 1 บาท หรือ 3.96% สูงสุดที่ระดับ 27 บาท ต่ำสุดที่ระดับ 25 บาท ด้วยมูลค่าการซื้อขาย 44.41 ล้านบาท

โดยปัจจัยที่คาดว่าสนับสนุนให้ราคาหุ้น SKY ปรับตัวเพิ่มขึ้น มาจากประเด็นที่บริษัท บริการภาคพื้น ท่าอากาศยานไทย จำกัด หรือ AOTGA (AOT ถือหุ้น 49% และ SKY ถือหุ้นใน AOTGA ผ่านบริษัท เอสเอแอล กรุ๊ป (ไทยแลนด์) จำกัด หรือ SAL อีก 51%) จะเข้าร่วมประกวดราคาโครงการให้บริการลานจอดและอุปกรณ์ภาคพื้น การให้บริการผู้โดยสารภาคพื้นและกิจการอื่น ๆ ที่เกี่ยวเนื่อง ณ ท่าอากาศยานสุวรรณภูมิ ระยะเวลาสัมปทาน 25 ปี ซึ่งคาดว่าจะได้ตัวผู้รับงานในเดือน ก.ค.66 เนื่องจากเป็นความจำเป็นเร่งด่วน